《闻执之侍御赴阙追送不及》
明代·郑善夫

名岩拟共花时见，渺渺芝田空复情。绣斧春当霄汉立，彩帆今复斗牛行。

南州烟水还徐稚，京洛风云逐马卿。日暮沧江相失后，可无献纳慰平生。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。